
Ministru kabineta noteikumi Nr. 674
Rīgā 2024. gada 29. oktobrī (prot. Nr. 46 21. §)
Kārtība, kādā nosakāmas izmaksas, kas veicamas, lai veidotu uzkrājumu dabas resursu nodokļa segšanai
Izdoti saskaņā ar Atkritumu apsaimniekošanas likuma 41. panta 1.9 daļu
· 1. Noteikumi nosaka to izmaksu noteikšanas kārtību, kas veicamas, lai veidotu uzkrājumu dabas resursu nodokļa segšanai par to atkritumu daudzumu, ko pēc novietošanas bioloģiski noārdāmo atkritumu pārstrādes iekārtā biogāzes ieguvei (turpmāk – bioreaktors) atļaujā A vai B kategorijas piesārņojošo darbību veikšanai noteiktajā termiņā atšķiro no pārstrādātās vai reģenerētās atkritumu frakcijas un apglabā atkritumu poligonā (turpmāk – uzkrājums).
· 2. Apglabājamo atkritumu daudzums, par kuru veidojams uzkrājums, atbilst bioreaktorā ievietoto citu atkritumu piejaukuma daudzumam saskaņā ar A vai B kategorijas piesārņojošās darbības atļaujā noteikto testēšanas pārskatu rezultātiem.
· 3. Izmaksas uzkrājuma veidošanai aprēķina attiecībā uz bioreaktora šūnu, kurā uzkrājuma veidošanas laikā tiek ievietoti atkritumi.
· 4. Noteikumi neattiecas uz bioreaktora šūnām, kurās atkritumu ievietošana pārtraukta pirms uzkrājuma veidošanas uzsākšanas.
· 5. Uzkrājuma aprēķinā izmanto naudas vērtības diskontēšanu, nosakot nākotnes saistību tagadnes vērtību atbilstoši šo noteikumu 6. punktā minētajiem parametriem.
· 6. Uzkrājuma aprēķinā izmantojamie parametri:
· 6.1. kalendāra gada laikā bioreaktorā ievietoto atkritumu daudzums saskaņā ar Valsts vides dienestam sniegtajos pārskatos norādīto informāciju;
· 6.2. dabas resursu nodokļa likme par atkritumu apglabāšanu, kas būs spēkā dienā, kad bioreaktorā plānots ievietot pēdējo atkritumu daudzumu;
· 6.3. bioreaktorā ievietotā citu atkritumu piejaukuma īpatsvars vidēji kalendāra gadā, kas aprēķināts, pamatojoties uz atkritumu kvalitatīvā sastāva un kvantitatīvo raksturlielumu testēšanas pārskatiem, kuri sagatavoti atbilstoši A vai B kategorijas piesārņojošas darbības atļaujai pirms atkritumu ievietošanas bioreaktorā;
· 6.4. nākotnes saistību tagadnes vērtības noteikšanai lietotā diskonta likme uzkrājumu un iespējamo saistību novērtēšanai euro valūtā uz aprēķina veikšanas brīdi (attiecīgais ceturksnis) (diskonta likme pieejama Valsts kases tīmekļvietnē);
· 6.5. atlikušais periods līdz bioreaktorā ievietoto atkritumu apglabāšanas brīdim atbilstoši izsniegtajai A vai B kategorijas piesārņojošās darbības atļaujai.
· 7. Plānoto uzkrājumu aprēķina vienu reizi kalendāra gadā atbilstoši attiecīgajā brīdī aktuālajiem šo noteikumu 6. punktā minētajiem parametriem.
· 8. Veicot ikgadējā uzkrājuma aprēķinu, ņem vērā iepriekšējā kalendāra gada uzkrājuma koriģējumu, kas tiek aprēķināts atbilstoši konkrētā kalendāra gada faktiskajiem šo noteikumu 6. punktā minētajiem parametriem, attiecīgi palielinot vai samazinot ikgadējā uzkrājuma apmēru.

